Ouers raadop oor seuntjie se ‘1 in ŉ miljoen’-defekNathan Ungerer (Foto: Verskaf) Die ouers van ŉ eenjarige babaseuntjie van Roodepoort is “doodbekommerd” oor hul kind se toekoms nadat hulle tot dusver nog geen effektiewe behandeling vir hom kon kry nie. Die kind het ŉ seldsame geboortedefek wat glo net een uit elke miljoen kinders affekteer. Amor Schoeman, woordvoerder van die Child Medi-organisasie, sê die ouers, wat nie ŉ mediese fonds het om vir noodsaaklike behandeling te betaal nie, het dié organisasie per brief gekontak in ŉ poging om vir klein Nathan Ungerer die geleentheid te bied om “normaal te leef”. Hoewel dokters die gesin aanvanklik aangeraai het om ses maande te wag om te kyk of die probleem verbeter, het sy toestand glo net vererger. Volgens Selona van Aswegen, Nathan se ouma, het die dokters vroeër aan hulle gesê die limfvloeistof in sy linkervoetjie dreineer nie en beweeg ook nie terug na die liggaam nie. Dit het veroorsaak dat sy voet sedert geboorte ongewoon vinnig groei en swel. Die gesin is intussen van bakboord na stuurboord gestuur, maar sê in die brief dat hul probleem net groter raak. Die gesin moes die laaste paar weke verskeie terugslae verduur, soos byvoorbeeld dat staatshospitale se toerusting nie werk nie. “Daar is X-strale geneem en die hoof van radiologie het ons ingeroep en gesê dat ŉ ortopediese chirurg ook betrek sal moet word. Hy het aan ons verduidelik dat die beentjies in die voet almal teenwoordig is, maar omdat daar geen dreinering plaasvind nie, is daar baie suurstof wat deur die voet vloei en die groei van die beentjies verhaas. Die beentjies is daarom vergroot,” skryf sy in die brief. Volgens haar moet die beentjies in sy voet tydens ŉ operasie korter gemaak word voordat die dokters die rekonstruksie van die voet kan begin. Sy sê hulle laaste hoop is dié operasie – iets wat onbereikbaar is omdat die gesin nie die geld daarvoor het nie. Nathan Ungerer (Foto: Verskaf) “Ons was al by talle dokters gewees, en het al alles probeer. Nathan was selfs al vir ŉ paar sessies arbeidsterapie. Hulle het vir hom spesiale kouse ontwerp wat die probleem sou oplos, maar dit het nie. Ek het my dogter se bevalling uit my sak betaal asook al die onkostes daarn – daar is bloot nie meer geld nie.” Sy sê dr. James van der Merwe, ŉ plastiese chirurg by die Wilgenheuwel-hospitaal, het intussen gesê Nathan sal onder narkose behandel moet word waarna hy geopereer sal moet word om die voet te rekonstrueer. Hiervoor het die gesin R120 000 nodig. “Hulle het vir ons gesê dat net een uit elke miljoen kinders met dié defek gebore word. Al die dokters by wie ons was, het gesê dat hul nog nooit só ŉ probleem teëgekom het nie.” Die gesin pleit nou om hulp van weldoeners om vir dié operasie te betaal. “Nathan het intussen begin loop maar hy moet op die hak trap en kan nie behoorlik loop nie. Hy is baie onvas en val baie om. Intussen groei die voetjie steeds. Hy het ook nog nooit ŉ paar skoene aan sy voetjies gehad nie. “Opmerkings soos ‘sit eerder die voetjie af’ word ook na ons kant toe gegooi, en dit takel ons emosioneel af. Ondanks Nathan se toestand glimlag hy egter altyd. Ons bid vir hom en ons bid vir uitkoms vir dié kind.” Vir meer inligting oor hoe om betrokke te raak, kontak die Child Medi-organisasie by [email protected] of bel Amor Schoeman by 062 266 0486. Besoek ook die Child Medi-webwerfof Facebook-blad.